Source: http://www.bihon.ro/csm-leonardo-joaca-miercuri-la-cluj/aradon-news-editor4-20061219-022409
Timestamp: 2017-08-21 19:35:58+00:00

Document:
CSM Leonardo joacă miercuri la Cluj - BIHON
CSM Leonardo joacă miercuri la Cluj
19. decembrie 2006 13:25
CLUJ-NAPOCA – Ultima etapă din turul Diviziei A de baschet masculin programează un meci de mare dificultate pentru CSM Leonardo, care va juca în deplasare cu U Poli Mobitelco. Ambele echipe au avut un tur de campionat cu mult sub aşteptări.
Formaţia clujeană, care emitea pretenţii la titlu, se află abia pe locul IV, cu patru înfrângeri la pasiv, ultima suferită chiar etapa trecută, pe teren propriu, în faţa celor de la CSU Atlassib. La rândul său, CSM Leonardo, care şi-a propus clasarea printre primele şase locuri, se află abia pe locul XI, la periferia clasamentului, cu numai patru victorii la activ. Este destul de puţin probabil ca orădenii să-şi îmbunătăţească situaţia în meciul de azi, de la Cluj-Napoca. Chiar dacă nu este în cea mai bună formă, U Poli Mobitelco rămâne o formaţie redutabilă. Clujenii vor intra pe teren cu dorinţa de a se reabilita în faţa propriilor suporteri.
Încearcă o surpriză
Cu toate acestea, orădenii nu doresc să abordeze partida în postură de victime sigure. „Nu vom intra pe teren în nici un caz cu ideea că suntem dinainte învinşi. Fiecare echipă îşi are şansa ei. Vom încerca, de ce nu, să realizăm o surpriză. Dacă vom reuşi, bine, dacă nu, măcar ştim că ne-am făcut datoria şi am încercat să câştigăm”, ne-a declarat antrenorul principal al CSM Leonardo, Kósa Zoltán.
CSM Leonardo se confruntă în continuare cu probleme de lot, Colesnicov şi Kiss fiind accidentaţi. Meciul U Poli Mobitelco – CSM Leonardo se dispută la Sala
Sporturilor „Horea Demian”, din Cluj-Napoca, de la ora 17. Celelalte partide ale ultimei etape sunt: CSU Atlassib Sibiu – CSU Ploieşti, BCM Mureşul Târgu Mureş – BCMUS Argeş Piteşti, BC Râmnicu Vâlcea – Gaz Metan Mediaş, CS Otopeni – CSU Cuadripol Braşov, Rapid – West Petrom Arad. Meciul Elba U Timişoara – Dinamo, scor 82-84, s-a disputat în devans.

References: CSM 
 CSM 
 CSM 
 CSM 

CSM 
 CSM